Milutin Uskoković
<s>Milutin Uskoković (Užice 4./16. jun 1884 — Kuršumlija 15./28. oktobar 1915) bio je srpski književnik, pravnik, doktor nauka.</s>

<s>Biografija</s>

<s>Milutin Uskoković završio je osnovnu školu u Užicu a gimnaziju u Beogradu.</s><s>Studirao je prava u Beogradu.</s><s>U Ženevi je 1910. odbranio disertaciju o carinskoj uniji i međunarodnom pravu i stekao titulu doktora pravnih nauka.</s><s>Zaposlio se 1906. u Carinskoj upravi u Beogradu, a 1907. je postavljen za diplomatskog službenika u Srpskom konzulatu u Skoplju.</s><s>Radio je kao sekretar u Odeljenju za trgovinu, radinost i saobraćaj Ministarstva narodne privrede, a od 1914. u trgovinskom inspektoratu Ministarstva narodne privrede u Skoplju.</s><s>Povlačeći se ispred bugarske vojske iz Skoplja , stigao je preko Prištine u Kuršumliju.</s><s>Potresen tragedijom svoga naroda 1915. godine izvršio je samoubistvo.</s><s>Kolo srpskih sestara iz Užica 1936. godine postavilo je spomen ploču na kući u kojoj je živeo Milutin Uskoković.</s>

<s>Književni rad 
Pisao je crtice, pripovetke i romane.</s><s>Bio je saradnik i član redakcije Politike od njenog osnivanja 1904.</s><s>Književne tekstove je objavljivao u časopisima: Savremenik, Delo, Nova iskra, Srpski književni glasnik, Samouprava, Štampa, Slovenski jug, Srpska domaja, Brankovo kolo, Beogradske novine, Građanin, Bosanska vila, Carigradski glasnik, Venac, Vardar, Letopis Matice srpske i dr. U časopisu Sudslawische Revue objavio je 1912. godine prilog o novopazarskom sandžaku.</s><s>Njegov lirski temperament bio je ispunjen priličnom dozom sentimentalnosti.</s><s>Pripadao je generaciji mladih srpskih pisaca koji su početkom XX veka smelo napuštali tradicije srpske realističke proze i ugledali se na modernu evropsku literaturu.</s><s>Smatran je predstavnikom tzv. beogradskog društvenog romana.</s><s>Ulazeći u dramatične sudare ličnosti sa gradskom sredinom, više je davao unutrašnja stanja naših intelektualaca nego kompleksnu sliku vremena i sredine; u njegovoj literaturi osetna je protivrečnost između starinskog romantizma i modernog shvatanja života i sveta.</s><s>Najznačajniji je pisac koga je Užice imalo do Prvog svetskog rata.</s>

<s>Političko delovanje</s>

<s>Učestvovao je u organizovanju Male konferencije jugoslovenskih književnika i umetnika, Prvog đačkog jugoslovenskog kongresa u Beogradu i Prve jugoslovenske umetničke izložbe.</s><s>Zalagao se za konfederaciju jugoslovenskih država.</s><s>Na konfrenciji jugoslovenskih studenata u Sofiji 1906. godine podneo je referat Balkanska konfederacija i jugoslovenska zajednica.</s>

<s>Dela 
 Pod životom : crtice, pesme u prozi, pesme, članci o književnosti, Beograd, 1905.</s><s>Vitae fragmenta, Mostar,1908
 Došljaci, Beograd, 1910
 Kad ruže cvetaju, Beograd, 1912
 Les traites d Union douaniere en droit international, Geneve, 1910
 Čedomir Ilić, Beograd, 1914
 Dela, Beograd, 1932
 Usput, Beograd, Užice, 1978</s>

<s>Nagrada 
Za roman Došljaci dobio je nagradu Srpske književne zadruge 1909. godine.</s>

<s>Nagrada "Milutin Uskoković" 
Kulturno-prosvetna zajednica opštine Užice (danas Društveno preduzeće "Art") ustanovila je književnu nagradu "Milutin Uskoković" za najbolju neobjavljenu pripovetku još 1993. godine.</s><s>Ideja ove manifestacije je afirmacija savremene srpske pripovetke.</s><s>Žiri na konkursu proglašava dobitnika nagrade "Milutin Uskoković" kao i druge dve nagrade.</s><s>Uz nagrađene, otkupljuje se još sedam pripovetki i sve zajedno se objavljuju u posebnom broju užičkog časopisa za književnost, umetnost i kulturu Međaj.</s>

<s>Spomen-bista</s>

<s>Udruženje profesora, nastavnika i učitelja 1953. godine podiglo je Milutinu Uskokoviću spomen - bistu u centralnom kuršumlijskom parku.</s><s>Dve godine kasnije, 1955. godinei u Užicu je postavljena spomen - bista u parku kraj reke Đetinje.</s>

<s>Porodične fotografije</s>

<s>Reference</s>

<s>Literatura 
 Milijan Despotović: Uznačenja /Milijan Despotović. – Užice: UKS, Požega: Svitak : Razvigor , Kuršumlija: Književni klub "Milutin Uskoković", 2014 (esej: "Pripovedač poetičke duše - o poeziji Milutina Uskokovića)</s>

<s>Spoljašnje veze</s>

<s>Biografija Milutina Uskokovića
 Akcija za podizanje spomenika Milutinu Uskokoviću, Vreme 25.11.1933.</s><s>Preuzeto 1.12.2015.</s><s>Gde će biti sutra – Milutin Uskoković (1884-1915) (17. septembar 2016)</s>

<s>Srpski pisci
Samoubice
Biografije, Užice</s>

